“หุ้นเอเชีย” เปิดลบ! นลท.กังวลเงินเฟ้อสหรัฐพุ่ง หวั่นเร่งเฟดขึ้นดบ.เร็วกว่าคาด
“หุ้นเอเชีย” เปิดลบ! นลท.กังวลเงินเฟ้อสหรัฐพุ่งสูงสุดในรอบกว่า 30 ปี อาจเป็นปัจจัยผลักดันให้ธนาคารกลางสหรัฐปรับขึ้นอัตราดอกเบี้ยเร็วกว่าคาด
10 ธ.ค. 2564

ผู้สื่อข่าวรายงานว่า ตลาดหุ้นเอเชียเปิดร่วงลงในวันนี้ เนื่องจากนักลงทุนกังวลว่าตัวเลขเงินเฟ้อของสหรัฐที่พุ่งสูงสุดในรอบกว่า 30 ปีอาจเป็นปัจจัยผลักดันให้ธนาคารกลางสหรัฐ (เฟด) ปรับขึ้นอัตราดอกเบี้ยเร็วกว่าคาด
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 29,046.19 จุด ลดลง 60.59 จุด หรือ -0.21%, ดัชนี HSI ตลาดหุ้นฮ่องกงเปิดวันนี้ที่ 24,856.11 จุด ลดลง 140.03 จุด หรือ -0.56% และดัชนี SSE Composite ตลาดหุ้นจีนเปิดวันนี้ที่ 3,486.45 จุด ลดลง 6.01 จุด หรือ -0.17%
ด้านกระทรวงแรงงานสหรัฐเปิดเผยว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 6.20% ในเดือนต.ค. เมื่อเทียบรายปี ซึ่งเป็นระดับสูงสุดนับตั้งแต่เดือนธ.ค.2533 และสูงกว่าที่นักวิเคราะห์คาดการณ์ที่ระดับ 5.90% จากระดับ 5.40% ในเดือนก.ย.
ขณะเดียวกันแนนซี เดวิส นักวิเคราะห์จากบริษัท Quadratic Capital Management กล่าวว่า การพุ่งขึ้นของดัชนี CPI เดือนต.ค.สะท้อนให้เห็นว่าตัวเลขเงินเฟ้อของสหรัฐอยู่เหนือระดับเป้าหมายของเฟด โดยส่วนหนึ่งเป็นผลมาจากปัญหาห่วงโซ่อุปทานและภาวะขาดแคลนแรงงาน ซึ่งคาดว่าหากเงินเฟ้อไม่ชะลอตัวลง ก็อาจจะทำให้เฟดปรับลดวงเงิน QE ลงอีก และอาจจะเร่งให้เฟดปรับขึ้นอัตราดอกเบี้ยเร็วขึ้นด้วย
สำหรับข้อมูลเศรษฐกิจสำคัญที่เปิดเผยเมื่อคืนนี้ กระทรวงแรงงานสหรัฐรายงานว่า ตัวเลขผู้ยื่นขอสวัสดิการว่างงานครั้งแรกลดลง 4,000 ราย สู่ระดับ 267,000 รายในสัปดาห์ที่แล้ว ซึ่งเป็นระดับต่ำที่สุดนับตั้งแต่เดือนมี.ค.2563 จากระดับ 271,000 รายในสัปดาห์ก่อนหน้านี้
นอกจากนี้ นักลงทุนยังจับตาอัตราว่างงานเดือนต.ค.ของออสเตรเลียในวันนี้ รวมถึงข้อมูลเศรษฐกิจด้านอื่น ๆ ของสหรัฐในสัปดาห์นี้ได้แก่ ตัวเลขการเปิดรับสมัครงานและอัตราการหมุนเวียนของแรงงาน (JOLTS) เดือนก.ย. และดัชนีความเชื่อมั่นผู้บริโภคขั้นต้นเดือนพ.ย.จากมหาวิทยาลัยมิชิแกน
 